**JAVNI POZIV ZA IZBOR ROKODELSKIH CENTROV KOT NOSILCEV PODPORNEGA OKOLJA ROKODELSTVA**

**ODGOVORI NA PREJETA VPRAŠANJA PRIJAVITELJEV**

1. **Ali pri dokazovanju zaposlitev v centru veljajo tudi pogodbe o prostovoljnem delu, ki so prav tako ena od pravno formalnih oblik sodelovanja, v kateri je dogovorjen način izvajanja nalog?**

Javni poziv določa, da se pogoj, da ima prijavitelj dva zaposlena, dokazuje s pogodbo o zaposlitvi, podjemno pogodbo, avtorsko pogodbo ali drugo pravno formalno obliko sodelovanja v kateri je dogovorjen način izvajanja nalog.

Najpogostejša oblika dela je delo na podlagi **pogodbe o zaposlitvi** za nedoločen ali določen čas, kot je urejeno v Zakonu o delovnih razmerjih (Uradni list RS, št. 21/13 in nasl. spremembe; v nadaljevanju: ZDR-1). Poleg omenjenega zakona področje zaposlovanja urejajo še kolektivne pogodbe in splošni akti delodajalca.

**Podjemna pogodba** je pogodba, s katero se podjemnik zaveže opraviti določen posel. Podjemna pogodba se sklene za občasna in časovno omejena dela in je urejena v Obligacijskem zakoniku (Uradni list RS, št. 97/07 – UPB in nasl. spremembe). Predmet podjemne pogodbe ali pogodbe o delu je lahko: izdelava stvari, popravilo stvari, fizično ali umsko delo.

**Avtorska pogodba** se lahko sklene le za dela, ki so kot avtorska predvidena v Zakonu o avtorski in sorodnih pravicah (Uradni list RS, št. 16/07 – UPB in nasl. spremembe). Avtorska dela so individualne intelektualne stvaritve s področja književnosti, znanosti in umetnosti, ki so na kakršen koli način izražene. Avtorsko pogodbo skleneta naročnik in avtor. Avtorska pogodba je zelo podobna podjemni pogodbi, od nje se loči zgolj po predmetu pogodbe.

Za izpolnjevanje pogoja zaposlenega pri prijavitelju se štejejo vse oblike zaposlitve s katero so povezani dohodki od zaposlitve kot jih določa Zakon o dohodnini (Uradni list RS, št. 13/11 – UPB in nasl. spremembe; v nadaljevanju: ZDoh-2). Pri čemer so dohodki iz zaposlitve lahko dohodki iz delovnega razmerja (na podlagi pogodbe o zaposlitvi iz delavnega razmerja po delavno pravni ureditvi) ali dohodki iz drugega pogodbenega razmerja (na podlagi podjemne pogodbe, avtorske pogodbe ali druge pravno formalne oblike sodelovanja).

**Kot drugo pravno formalne oblike sodelovanja** v katerih je dogovorjen način izvajanja nalog bi lahko šteli še začasno ali občasno delo upokojenca, tudi osebno dopolnilno delo, tj. tiste oblike, katerih dohodki se uvrščajo med dohodke iz drugega pogodbenega razmerja po ZDoh-2 (dohodek od začasnega ali občasnega dela upokojencev, dohodek od osebnega dopolnilnega dela).

Pogodba o prostovoljnem delu sama po sebi ne predstavlja zaposlitve, saj Zakon o prostovoljstvu (Uradni list RS, št. 10/11, 16/11 – popr. In 82/15) izrecno določa, da se za prostovoljsko delo ne šteje delo, za katero je potrebno skleniti pogodbo o zaposlitvi (5. člen, 2. točka). Če bi torej prostovoljno delo zahtevalo sklenitev pogodbe o zaposlitvi, ne bi več štelo za prostovoljno delo, ampak za delo v okviru zaposlitvenega razmerja v smislu ZDR-1 in povezanih predpisov. Prostovoljno delo praviloma ne vključuje plačil ali drugih premoženjskih koristi in zato ni enak zaposlitvi.

Pogodbe o prostovoljnem delu se tako ne bodo štele za izpolnjevanje pogoja zaposlenega pri prijavitelju, saj ne gre za obliko zaposlitve (in z njo povezani dohodki od zaposlitve).

1. **Kakšna so merila / kriteriji ocenjevanja za izbor ter potrditev rokodelskih centrov?**

Postopek izbora rokodelskih centrov kot nosilcev podpornega okolja rokodelstva se začne z imenovanjem komisije za izvedbo postopka javnega poziva za izbor rokodelskih centrov kot nosilcev podpornega okolja rokodelstva (v nadaljnjem besedilu: komisija) pri Ministrstvu za gospodarstvo, turizem in šport.

Komisija bo vsebinsko pregledala vse formalno popolne vloge in ugotavljala ustreznost vlog glede izpolnjevanja pogojev. Pri preveritvi ustreznosti vlog bo komisija preverila izpolnjevanje pogojev, ki so opredeljeni v javnem pozivu. Preverjanje izpolnjevanja pogojev za rokodelski center se bo izvedlo tako, da se bodo člani komisije na podlagi predloženih dokazil prijavitelja opredelili z »DA - prijavitelj izpolnjuje pogoj« oziroma z »NE - prijavitelj ne izpolnjuje pogoja«.

Komisija bo pripravila predloge, iz katerih bo moralo biti nedvoumno razvidno, ali vloga prijavitelja izpolnjuje vse predpisane pogoje iz tretjega odstavka 13. člena Zakona o ohranjanju in razvoju rokodelstva (Uradni list RS, št. 78/23; v nadaljevanju: ZORR). Predlogi komisije bodo vsebovali osnovne podatke o prijavitelju, poteku dela komisije, izpolnjevanju pogojev, končne ocene vlog in druga pomembna dejstva in okoliščine.

Na podlagi predlogov komisije, bo Ministrstvo za gospodarstvo, turizem in šport izdalo sklepe o določitvi subjektov (prijaviteljev) za rokodelske centre skladno z 15. členom ZORR in sklepe, s katerimi se bodo nepopolne ali nepravočasne vloge zavrgle ter sklepe, s katerimi se bodo zavrnile tiste vloge, ki ne bodo izpolnjevale pogojev javnega poziva.

1. **Ali pri dokazovanju zaposlitve veljajo samo celoletne pogodbe ali so lahko tudi krajše?**

Javni poziv določa, da se pogoj, da ima prijavitelj dva zaposlena, dokazuje s pogodbo o zaposlitvi, podjemno pogodbo, avtorsko pogodbo ali drugo pravno formalno obliko sodelovanja v kateri je dogovorjen način izvajanja nalog. Kot dokazilo prijavitelj priloži fotokopijo dokumentacije, veljavne na dan oddaje vloge, in opis del, ki jih izvajalec nalog v celoti ali pretežno opravlja na področju rokodelstva, za vsakega od zaposlenih.

Za izpolnjevanje pogoja, da ima prijavitelj dva zaposlena, se bo štela pogodba o zaposlitvi, podjemna pogodba, avtorska pogodba ali druga pravno formalna oblika sodelovanja, ki je veljavna na dan oddaje vloge. Časovno trajanje teh ni določeno, vendar je potrebno upoštevati naslednje.

Prijavitelj, ki bo izbran na podlagi javnega poziva in bo s sklepom ministrstva določen za rokodelski center kot nosilec podpornega okolja rokodelstva, bo dolžan trajno izpolnjevati vse pogoje za rokodelski center, ki so našteti v tretjem odstavku 13. člena ZORR oziroma obvestiti ministrstvo o vsaki spremembi izpolnjevanja pogojev. V primeru sprememb izpolnjevanja pogojev oziroma v primeru, da bo ministrstvo ugotovilo, da ne izpolnjuje več teh pogojev, mu bo preklicalo sklep o določitvi za rokodelski center kot nosilec podpornega okolja rokodelstva.

1. **Zanima nas, ali so za pogoje razpisa relevantna sodelovanja z rokodelci iz vse Slovenije ali samo lokalno in regionalno?**

Pri pogoju št. 5, ki ga morajo izpolnjevati prijavitelji na javni poziv in ki določa sodelovanje z najmanj petimi rokodelci, ki imajo vsak po najmanj en certificiran rokodelski izdelek ali imajo naziv priznani rokodelec, bodo upoštevana sodelovanja z rokodelci iz vse Slovenije in ne le sodelovanja z rokodelci iz lokalnega ali regionalnega območja.

1. **Med dokazili, ki jih je potrebno priložiti razpisni dokumentaciji, so osebni podatki (npr. seznami udeležencev na izobraževanjih, pogodbe o vključitvi v izobraževalne programe,…). Imetnikom osebnih podatkov smo zagotovili, da le-teh ne bomo posredovali tretjim osebam. Prosimo vas za pojasnilo in napotek: Ali se prilaganje dokazil z osebnimi podatki za namen sodelovanja na javnem pozivu smatra kot posredovanje osebnih podatkov tretjim osebam? Kako naj postopamo, da bomo ustrezna dokazila, ki vključujejo osebne podatke priložili, vendar hkrati ne kršili zakonodaje o varovanju osebnih podatkov?**

Na ministrstvu menimo, da se prilaganje dokazil z osebnimi podatki za namen sodelovanja na javnem pozivu smatra kot posredovanje osebnih podatkov tretjim osebam oz. gre za obdelavo osebnih podatkov za drug namen (prvotno zbrani osebni podatki se bodo obdelovali za drug namen – prijava na javni poziv). Glede na navedeno svetujemo, da posameznike, na katere se nanašajo osebni podatki, ki bodo posredovani ob prijavi na javni poziv, o tem obvestite. Vse ključne informacije za obvestilo posameznikom po 13. členu Splošne uredbe so zbrane v Obrazcu št. 7.

V zvezi z vprašanjem kako postopati, da bi ustrezna dokazila, ki vključujejo osebne podatke priložili, vendar hkrati ne kršili zakonodaje o varovanju osebnih podatkov, na ministrstvu menimo, da v obravnavanem primeru obstaja ustrezna pravna podlaga za obdelavo osebnih podatkov v Splošni uredbi in ZVOP-2, pa vendar lahko na katerikoli dokumentaciji, ki jo boste priložili v vlogi, osebne podatke psevdonimizirate (npr. na dokumentu, ki ga boste posredovali, osebne podatke počrnite, pri sebi pa hranite originalni dokument), če bo na podlagi teh dokazil mogoče razbrati izpolnjevanje pogojev iz javnega poziva. Če iz take dokumentacije ne bi bilo mogoče razbrati izpolnjevanja zahtevanih pogojev, se lahko zakriti podatki še dodatno opisno pojasnijo.